Papersnake/gushiwen huggingface dataset:
【双调】折桂令　归隐
汪元亨（元代）

问先生掉臂何之？在云外青山，山上茅茨。向陇首寻梅，着仗头挑酒，就驴
背吟诗。叹功名一张故纸，冒风霜两鬓新丝。何苦孜孜，莫待。细看渊明，
归去来辞。
避风波跳出尘寰，抗疏休官，倜傥归山。省两脚干忙，把寸心常静，遣两鬓
迟斑。向花柳追游过眼，共知音谈笑开颜。天运循环，人事艰难，怡老乡园，罢
念长安。
结茅庐膝可相容，驿路风尘，人海鱼龙。袖拂去张良，船撑开范蠡，冠挂退
逢萌。间谈笑黄童皓翁，尽受用明月清风。休怪吾侬，性本疏慵，赢得清闲，傲
杀英雄。
望南山归去来兮，怕世态炎凉，人面高低。跨百尺长鲸，逐双飞彩凤，通一
点灵犀。驾高车乘驷马吃跌怎起，啖肥羊饮法酒伤了难医！茅舍疏篱，稚子山妻，
无辱无荣，快乐便宜。
韬光晦迹闲居，箪食壶浆，瓮牖桑枢。隙内白驹，樽中绿蚁，囊里青蚨。会
踢弄徒劳手足，使机关枉费心术。宠辱从渠，去就从予，醉赋高阳，梦到华胥。
厌红尘拂袖而归，为丘壑情浓，名利心灰。看山对青螺，谈玄挥尘，换酒金龟”
鄙高位羊质虎皮，则非辜兔死狐悲。杖屦徘徊，猿鹤追随，俗客休来，径路无媒。
曾经风月排场，死也风流，老也疏狂。莺唤韶华，人惊春梦，水流年光。这
骨头千斤万两，这肚皮万卷文章。苗稼山庄，樽俎轩窗，闲领儿孙，潇洒书堂。
梦魂儿不到金銮，袖拂尘埃，林下盘桓。夜雪袁安，秋风张翰，石室陈抟。冷笑
他功名累卵，静观那日月跳丸。世态多般，祸福无端，落得身闲，做甚高官。山
庄小样蓬莱，杏坞桃溪，竹杖芒鞋。扁担挑折，葫芦摔碎，布袋开。酿新酒烘
春醉色，染霜毫艳锦诗才。磊落襟怀，放浪形骸，乡邻款语，灯火归来。叹天之
未丧斯文，剑气丹光，酒魄诗魂。名利秋霜，荣华朝露，富贵浮云。看青山玩绿
水醉田家瓦盆，采黄花摘红叶戏庄上儿孙。随分耕耘，过遣晨昏，竹几藤床，草
舍柴门。
费十年灯火窗前，将铅椠马残，铁砚磨穿。处动静由人，算穷通由命，料生
死由天。安吾分随方就圆，任他乖越后搀先。舜禹心传，孔孟遗编，多艺多才，
无党无偏。
傍烟霞盖座团标，梅放初花，竹长新梢。摆脱风尘，咏歌风月，不见风涛。
叹世事争头鼓脑，笑公门屈脊低腰。厌听喧嚣，甘心寂寥，抛却功名，管领渔樵。
想英雄四海为家，楚尾吴头，海角天涯。汉釜里游鱼，羡林中归鸟，厌井底鸣蛙。
荣与辱翻腾不暇，废和兴更变多差。尘事如麻，吾岂匏瓜，辞去张良，谏退。
莺花十二行窝，几度东风，一枕南柯。支遁青骊，李斯黄犬，逸少白鹅。养
丹鼎塞灰宿火，存道心止水澄波。醉里磨跎，醒后吟哦，不取轻肥，免见干戈。
大太夫一世豪杰，别个薰莸，辨个龙蛇。心不骄矜，言无谄佞，性不捩□。居要
路封侯建节，在陋巷缄口钳舌。厌处奸邪，莫食来嗟，诗了重吟，酒尽还赊。赋
归来浅种深耕，任兔走乌飞，虎斗龙争。梅出脱林逋，菊支撑陶令，鱼成就严陵。
崔烈富一生铜臭，伯夷贫千古清声。山可逃名，水可濯缨，用舍何难，去就皆轻。
净无尘长扫茅檐，招我青山，唤我青帘。散囊里黄金，藏匣中宝剑，收架上
牙签。正纲常言词不忝，守名分礼数无偏。随分齑盐，且自消淹，地久天长，浪
静风恬。
平生何限风流，先世簪缨，旧业箕裘。走马章台，骑鲸沧海，跨鹤扬州，黄
金积子孙难守，驹阴逝顷刻难留。一笔都勾，万事都休，静里乾坤，傲杀王侯。
自休官遁迹山林，喜气洋洋，生意津津。事要知机，交须知己，诗遇知音。桑绕
宅供山妻积，水投竿遣稚子敲针。泽畔行吟，涤尽尘襟，闲看浮云，出岫无心。
二十年尘土征衫，铁马金戈，火鼠冰蚕。心不狂谋，言无妄发，事已多谙。
黑似漆前程黯黯，白如霜衰鬓斑斑。气化相参，谗诈难甘，笑取琴书，去访图南。
鹊桥仙（书所作词后）
汪莘（宋代）

柳塘居处，方壶道号，汪姓莘名耕字。欲将丹药点凡花，教都做、水仙无计。

家中安石，村中居易，总是一场游戏。曲终金石满吾庐，争奈少、柳家风味。
风流子·黄钟商芍药
吴文英（宋代）

金谷已空尘。薰风祝攥舞低鸾翅，绛笼蜜炬，绿映龙盆。窈窕绣窗人睡起，临砌脉无言。慵整堕鬟，怨时迟暮，可怜憔悴，啼雨黄昏。
轻桡移花市，秋娘渡、飞浪溅湿行裙。二十四桥南北，罗荐香分。念碎劈芳心，萦思千缕，赠将幽素，偷翦重云。终待凤池归去，催咏红翻。
禅人写真求赞
释正觉（宋代）

胡床小小身，握麈默而神。
唤醒旷劫之梦，沥乾沧海之津。
霁空摩尘，风月重轮。
群机活活物中眼，一点英英华上春。
为知县谢实林题红梅 其二
陈谟（明代）

逃禅染白能为黑，争似王家一剪红。忆共扬州何水部，醉吟身入綵霞中。
家大人七秩恭贺四首 其一
胡应麟（明代）

粲烂长生箓，高悬瀫水阳。中元秋届节，南极夜生光。

黄鹤吴天外，青鸾越海旁。惟应双瑞曲，永送万年觞。
曹操
于石（宋代）

心非禅代荀文若，目识奸雄许子将。
身苟未亡终篡汉，不知何德比文王。
静春堂
赵蕃（宋代）

游子如蜂蝶，纷纷讵识春。
先生静中观，物物寓吾仁。
雨寒戏作
陆游（宋代）

扫园收槲叶，掊地甃塼炉。
幸有藜烹粥，何惭纸作襦。
送苏处士归西山
项斯（唐代）

南游何所为，一箧又空归。守道安清世，无心换白衣。

深林蝉噪暮，绝顶客来稀。早晚重相见，论诗更及微。
山斋煮茶 其一
伍瑞隆（明代）

晓城风雨晚城霞，白石清溪处士家。高卧北窗慵不起，木兰花下教煎茶。
题春宫倦绣两图二首 其一
陈旅（元代）

上阳宫树奏莺簧，蛱蝶罗衣逗暖香。睡思已随巫峡雨，綵丝偏与日争长。
因同年王简之任福清寄呈叶老师 其二
李孙宸（明代）

冥鸿天外杳难攀，天上犹悬曳履班。共识晋公闻外国，几时安石起东山。

形图画阁麒麟里，家在仙人烟雾间。云汉望来知有路，乘槎应儗客星还。
题忘机池
韩琦（宋代）

昔再怀章遂锦游，坏亭曾复此池头。今归旧里藏衰拙，更葺新池便燕休。

前槛月波清涨夜，后檐风竹冷吟秋。伊余本是无机者，因立嘉名近狎鸥。
遣吏视诸公茔树回有感·文正王丞相
宋祁（宋代）

两朝推巨德，万务罄斯猷。
汉日左右手，尧年忠孝侯。
名言天下满，故事省中留。
宸篆旌碑首，刊文又几秋。
七兄以诗慰病和答
方登峄（清代）

形骸百炼后，心事五更中。苦海终无岸，愁城岂易攻。

道危迷老马，边远失归鸿。谁谓青天阔，浮云亦碍空。
送琴客之建康
陆龟蒙（唐代）

蕙风杉露共泠泠，三峡寒泉漱玉清。

君到南朝访遗事，柳家双锁旧知名。
刘无损欲书十扇以韦苏州乔木生夏凉流云吐华月句作韵 其一
王安中（宋代）

俗尘云海涨，客虑风旌摇。还从不了处，坐以一念超。

深居炷炉熏，翛然带忘腰。养生置莫论，吾已陋松乔。
雪中呈秀老原道
邹浩（宋代）

引舟西上正隆冬，千里隋堤雪翳空。恰似常年三月尾，柳花凌乱逐东风。
赠施肩吾
张籍（唐代）

世间渐觉无多事，虽有空名未著身。

合取药成相待吃，不须先作上天人。
清平乐·莺啼残月
韦庄（唐代）

莺啼残月，绣阁香灯灭。门外马嘶郎欲别，正是落花时节。
妆成嘶画蛾眉，含愁独倚金扉，去路香尘莫扫，扫即郎去归迟。
游寡阜庙二首 其一
范纯仁（宋代）

古祠东北据孤峰，台殿岧峣出半空。廛市纵横棋局布，云烟重半画图中。

登高览胜惭吾祖，放意寻山忆谢公。却爱夕阳照归骑，翩翩旗旆满川红。
赠邓都监
徐照（宋代）

能吟能画俱精到，多得声名在世间。
少病高年惟发白，为官远地却身闲。
深林有寺唐碑在，古庙无人楚竹斑。
物景可吟兼可画，乞君篇幅未应悭。
夜泊平望
杨万里（宋代）

一色河边卖酒家，於中酒客一家多。
青帘不饮能样醉，弄杀霜风舞杀他。
边塞行
杨凭（唐代）

九原临得水，双足是重城。独许为儒老，相怜从骑行。

细丛榆塞迥，高点雁山晴。圣主嗤炎汉，无心自勒兵。
月夜赴友人赏菊分赋赠之
安超（清代）

日落西园晚，溪流罨画深。金樽遥月影，黄菊淡人心。

旧雨多情话，新诗共醉吟。灞桥风景到，踏雪再相寻。
关胡山甫归山房
舒岳祥（宋代）

出峡复归寺，身孤心更虚。
半瓢岩下水，一豆雪中蔬。
自制乌罗帽。闲将白发梳。
与君能几别，此意重相於。
黄巢矶
方信孺（宋代）

天下纵横辙迹环，舳舻不许度前湾。
江神少为摧凶焰，要使留金六祖山。
大雪寄许彦周宣教法弟
释德洪（宋代）

湘西雪连日，荒寒发明鲜。谁持华藏界，堕我宴坐边。

遥知毗耶华，薝卜开满前。想见散华女，笑颊微涡旋。

不受禅律缚，尚遭富贵缠。游戏翰墨中，骨清耸诗肩。

白灰红麒麟，玉液黄金然。醉眼艳秋水，落笔驱云烟。

放意吐秀句，与雪争清妍。我诗出寒饿，苦语秋蛩煎。

定作笑拊掌，望空须一掀。
鹧鸪天
晁端礼（宋代）

日日仙韶度曲新。万机多暇宴游频。歌余兰麝生纨扇，舞罢珠玑落绣裀。

金屋暖，璧台春。意中情态掌中身。近来谁解辞同辇，似说昭阳第一人。
使东川。亚枝红
元稹（唐代）

平阳池上亚枝红，怅望山邮事事同。

还向万竿深竹里，一枝浑卧碧流中。
用前韵酬高仲贻见赠
林季仲（宋代）

杖藜谷口伫归云，生理萧条一葛巾。
未敢轩眉焚芰制，更期晚节伴霜筠。
江山约我盟犹在，风月於人意自新。
木落寒林水清浅，小桥共看雪梅春。
题护国寺
綦崇礼（宋代）

前瞻雁荡秋最奇，北上天台春更丽。两山特峙天下闻，一郡安闲介兹地。
晚步用简斋韵
徐瑞（宋代）

沉沉万竹间，舟行欲佳适。樵儿未归来，笛声在苍壁。

我本非隐沦，偶得喧中寂。延缘不知疲，小径光已夕。
夏日雨过
王炎（宋代）

云润日杲杲，渠涩泉泠泠。
群山晓过雨，一沐千髻青。
岸巾纳微凉，庭户留余清。
乔木俯佳色，野卉含幽馨。
昔来挽枯条，今来见欣荣。
荣枯亦何有，对此难为情。
长年心事多，抚髀只自惊，
冰炭交中肠，吾生安得宁。
好风吹我裳，颇觉耳目醒。
暇日可少憇，安用心营营。
高卧绿阴底，玄蝉相对鸣。
澧州群贤堂记并歌 其四
刘子澄（宋代）

阴凝阳兮血涂野，臣力微兮肝胆怒。睨阶庭兮激诸子，往间道兮戴盟主。

陈志诚兮冠期举，事危就兮天弗假。天高兮苍苍，君柰何兮归来双。
湖西九岩为一峰题 其一 光霁岩
陈献章（明代）

风月佳名在，乾坤浪迹空。从来岩下客，祇与异人逢。
登慈云阁偶成三首
陈著（宋代）

悠悠双鹭趁溪飞，欲带清风何处归。
湖海近来难著脚，灵山深处自知机。
吊熊飞将军六首 其五
彭絅（明代）

海宇倾颓尽陆沈，此身羞与共乾坤。春秋大义千年在，夷夏纲常一死存。

华表有山能引鹤，人间无庙可栖魂。品题愧乏宣尼笔，独立西风一欠伸。
相藏主往景山看藏经
释居简（宋代）

梦中无字法门开，藏海云涛诈望崖。须信矮人多计较，逢人只道不曾斋。
瓜洲驿重送梁郎中赴吉州
刘长卿（唐代）

渺渺云山去几重，依依独听广陵钟。

明朝借问南来客，五马双旌何处逢。
百字令·和史蘧庵太史见赠原韵
钱肃润（明代）

孤踪清节，任高飞遐举，龙潜云逸。国破家亡何所有？

剩得董南逸笔。大义君臣，同心兄弟，忠孝由中出。

逍遥尘外，叹时人似沙虱。

何必天子书门，有司供直，始可称华密。闻说荆溪风土厚，好借城边廛一。

老妪情亲，东坡住稳，终日吟摇膝。俄傅唐贡，产茶更产芝术。
庶几堂
刘敞（宋代）

闭门吾自足，况亦近墙东。滴滴阶鸣雨，梢梢竹过风。

绿苔侵杖屦，秋色近梧桐。高卧殊多兴，诗成寂寞中。
骢马驱
萧绎（南北朝）

朔方寒气重，胡关饶苦雾。白雪昼凝山，黄云宿埋树。

连翩行役子，终朝征马驱。试上金微山，还看玉关路。
题澉浦金粟寺二首
曹勋（宋代）

入门不见佛，已悟本无相。
若为是真求，沙界等寻丈。
欣蓬两禅老，妙悟灭心想。
行当求所求，筏喻不言桨。
和昌言喜雪
韩维（宋代）

万里多仁德有邻，故交仍佩左鱼新。
欢娱每恨流限驶，谈笑几还太古淳。
浮蚁生光盈寿斝，惊鸿取势落华茵。
题诗寂寞高眠冷，笑杀尊前起舞人。
同澹心咏介子庭中蜡梅
释函可（明代）

处士庭前续旧欢，数枝开遍共团圞。瓣当白雪偏能见，名托浮山亦耐寒。

金色头陀花底笑，黄衣舞女梦中看。胡雏何处吹横笛，拥毳踌躇到夜阑。
入赣闻晓角有作
赵抃（宋代）

江南历尽佳山水，独赣潺潺三百里。移舟夜泊惶恐滩，画角乌乌晓风起。

栖鸥宿鹭四散飞，梦魂惊入渔樵耳。三通迤逦东方明，又是篙工造行矣。

横波利石千万层，板绳缚累如山登。夷途终致险且升，自顾忠信平生凭。
西窗雨中吟二首 其二
屠侨（明代）

好事成长恨，愁人坐雨天。相思无限意，挥泪写诗篇。
纸
米芾（宋代）

陶泓毛颖陈玄辈，同日声名四海飞。独有先生索高价，谁人献赋洛阳归。
题医师卷
王称（宋代）

相业久寂寞，济世谁称贤。赖有肘后书，可拯斯民颠。

亲逢长桑君，饮以上池泉。置之百一方，洞见五脏偏。

群生欲为阔，夭札相沿旋。七粒或见遗，沉痾顿而蠲。

至哉神圣功，可以侔化玄。中和远莫跻，独与岐黄专。

奈何媢疾者，尚忌良工先。腠理忽不治，膏肓竟胡痊。

因君感吾衷，示此元命篇。
踏莎行（中秋）
陈著（宋代）

豆雨空晴，桂花风静。碧虚飞上圆明镜。谁能唤起秃翁吟，祗应笑得嫦娥醒。

可奈良宵，不堪残境。强拚一醉偷光景。夜凉渐搅雪霜心，昏眵犹认山河影。
忆匡一师
李商隐（唐代）

无事经年别远公，
帝城钟晓忆西峰。
炉烟消尽寒灯晦，
童子开门雪满松。
豁然亭
王之望（宋代）

何处开轩槛，凌虚香霭间。
胸中吞百粤，眼界抵三山。
晓日宾沧海，秋潮俯碧湾。
登临一舒啸，宇宙顿宽閒。
秦楼夕照 其二 瑶台夜月
王翰（唐代）

月满珠宫露满阶，鞭鸾羽客上瑶台。香浮明水仙坛静，云散秋空桂殿开。

灵鹤有声通碧嶂，蟠桃留影印苍苔。想君他日蓬莱上，应对清辉寄远怀。
次韵谷口郑东子见寄
戴复古（宋代）

吾乡自昔诗人少，委羽先生后有翁。
坐客无毡君莫笑，云台有集继家风。
霓裳中序第一
詹玉（宋代）

金刻宣和玉宝四字，有感因赋

一规古蟾魄。瞥过宣和几春色。知那个、柳松花怯。曾磋玉团香，涂云抹月。龙章凤刻。是如何、儿女消得。便孤了、翠鸾何限，人更在天北。

磨灭。古今离别。幸相从、蓟门仙客。萧然林下秋叶。对云淡星疏，眉青影白。佳人已倾国。赢得痴铜旧画。兴亡事，道人知否，见了也华发。
锦石岩
伦以谅（明代）

水尽岩崖见，丹霞碧汉间。女娲五色石，虞舜千年山。

地閟仙凡界，天开梦觉关。凌风醉明月，宾主欲忘还。
送薛邽二首
杜牧（唐代）

可怜走马骑驴汉，岂有风光肯占伊。

只有三张最惆怅，下山回马尚迟迟。

小捷风流已俊才，便将红粉作金台。

明年未去池阳郡，更乞春时却重来。
题玉兰
沈周（明代）

翠条多力引风长，点破银花玉雪香。韵友自知人意好，隔帘轻解白霓裳。
种秫
陆游（宋代）

种秫供留客，移花待探春。
愁边开乐国，闹里作闲身。
鬓发今如此，头颅莫问人。
白鸥非避俗，野性自难驯。
句 其二十六
钱惟演（宋代）

五马持山节，三衣对水田。
秋夜二首
孔文仲（宋代）

秋夜不可晨，悲歌聊自永。
頫听一掀帘，星河光炯炯。
霜浮万瓦寂，月满四山静。
壮心随北内，吹入单于境。
偈颂一百二十三首
释普度（宋代）

二千年前，毗蓝园裹。
地动山摇，祸胎忽起。
云门瞎棒打不死，后代儿孙空切齿。
休切齿，杓柄短长，
浇泼在你。
潇湘神·贺灵鼍
黄公绍（唐代）

贺灵鼍。贺灵鼍。几年翠舞与珠歌。看到日斜犹未足，涌金门外涌金波。
拟试置章御座二首
王珪（宋代）

君心图治切，座置直臣章。
密奏留中扆，虚怀拱峻廊。
聪明开二帝，道德劝三王。
温室焚初藁，丹帷缉旧囊。
程书劳夜览，造膝被天光。
欲识忧民意，忠规偿可忘。
宿尊胜庵二首呈谦之
方翥（宋代）

阵阵山风递雨来，夜深飘损满庭梅。
未应一等成摇落，知有人家花未开。
奉和滁州九咏九首并序 其一 琅琊泉石篆
曾巩（宋代）

阳冰绝艺天下称，琅琊石篆新有名。初留泉涯俗谁顾？一日贵重繇先生。

古今书法不可数，犹有字本存于经。我于八体未曾学，虽得此字宁能评？

高文老笔又所爱，欲叙仿佛辞非精。笔端应驱鬼神聚，笔妙夐与阴阳争。

刻雕万象出冥昧，不见刀斧曾经营。奇形挺若耸崖巘，险势直恐生风霆。

雨来莽苍龙蛟起，秋入寥泬星斗明。先生七言载其侧，为地自与丘山平。

先生抱材置荒郡，有若此字存岩扃。当还先生坐廊庙，悉引万事归绳衡。

遂收此字入秘府，不使日灼莓苔萦。高材重宝不失一，唐舜汤禹宁非朋。
介之会徐氏家饮薄暮不归为诗招之
孔武仲（宋代）

金鞍骏马照朱门，乐会高张晋楚军。
狂客浩歌翻白雪，艳姬醉舞转红裾。
花光灼烁筵前锦，酒韵氤氲盏上云。
争似竹窗风月夜，青灯残茗细论文。
姥山
罗隐（唐代）

临塘古庙一神仙，绣幌花容色俨然。为逐朝云来此地，

因随暮雨不归天。眉分初月湖中鉴，香散馀风竹上烟。

借问邑人沈水事，已经秦汉几千年。
与士繇游金山翌日分袂二绝
陈东（宋代）

早别金山恰晓钟，离帆分破一江风。
瓜洲渡口波声远，后夜相思明月中。
寒食同方行父明中往渌渚舟中作寄东安方子仁
谢翱（宋代）

自食屿云薇，闻君白接篱。谒灵随社到，为客寄音迟。

瓢入新城水，舟回故渚祠。南衣离火浣，垢敝禁烟时。
怀远父斯远成父
赵蕃（宋代）

徐郎已渡浙江潮，王子还从折简招。
平日往还惟二士，去余何以慰亡聊。
送晁美叔发运右司年兄赴阙
苏轼（宋代）

我年二十无朋俦，当时四海一子由。
君来扣门如有求，颀然病鹤清而修。
醉翁遣我従子游，翁如退之蹈轲丘。
尚欲放子出一头，（嘉祐初，轼与子由寓兴国浴室，美叔忽见访。
云：吾従欧阳公游久矣，公令我来，与子定交，谓子必名世，老夫亦须放他出一头地。
）酒醒梦断四十秋。
病鹤不病骨愈虬，惟有我颜老可羞。
醉翁宾客散九州，几人白发还相收。
我如怀祖拙自谋，正作尚书已过优。
君求会稽实良筹，往看万壑争交流。
（君近乞越州。
）
和季弟韵二十首
刘克庄（宋代）

去国为农混里廛，故旧抛向短檠边。
台卿複壁犹温孟，夷甫排墙始悔玄。
送老只消营藁葬，买春不过费榆钱。
枯肠欲汲无涓滴，谁道先生万斛泉。
题墨竹长卷与汪遂良
刘辰翁（宋代）

摩诃池上龙千年，化为匹练横曳烟。拔石数茎冲苍天，我见其面何必全。
遗任子渊省元六首 其二
员兴宗（宋代）

平生数任李，异质苦同调。饥作一饱营，词欲四裔照。

虫鱼慎勿笺，皇坟可敷奥。我亦玩世者，畸言期久要。

斯人竟天游，出语仍奇妙。
颂古二十五首
释崇岳（宋代）

云门一曲，彻髓彻骨。
霁雪千峰，寒梅破萼。
啐啄公子，风流鸣木。
寓惠日寺
李龏（金朝）

世路兢兢似履冰，得閒何处不输僧。青山未有投閒地，我亦僧边寄一灯。
如梦令·遥夜沉沉如水
秦观（宋代）

遥夜沉沉如水，风紧驿亭深闭。梦破鼠窥灯，霜送晓寒侵被。无寐，无寐，门外马嘶人起。
卫河阻风同张陈两生小饮作
胡应麟（明代）

何限萧条色，相看一坐中。乍收霞脚雨，仍起石尤风。

逆浪冲飞鹭，惊沙没断鸿。移文岩际满，独此滞征蓬。
白发
缪鉴（元代）

老矣无心竞寸阴，不知公道为何人。
晴梳栉齿千丝雪，静掩梨何一镜春。
镊处北儿愁是种，染来因药怪无嗔。
儿曹共日夸头角，笑说非熊有渭滨。
渔父·急景易如流水去
王珪（宋代）

急景易如流水去，浮名终与白云空。
何如几曲秋溪上，醉泛一舟雨中。
舟行寄李湖州
张籍（唐代）

客愁无次第，川路重辛勤。藻密行舟涩，湾多转楫频。

薄游空感惠，失计自怜贫。赖有汀洲句，时时慰远人。
题王士让御史所藏画卷 其一 风雨回舟
李孝光（元代）

天昏地黑蛟龙恶，风雨如山擘不开。舟中自有刺蛟手，笑杀舟师捩舵回。
村居 其四
董兆熊（清代）

垂杨维短艇，旁郡避兵来。晚饭拾山果，行衣上水苔。

孙孤为儿死，屋彻想田莱。笑谓诸邻曲，生存且一杯。
金陵遇悟空上人（上人与故相国杨公有旧）
吴融（唐代）

东阁无人事渺茫，老僧持钵过丹阳。

十年栖止如何报，好与南谯剩炷香。
赏心亭晚望
米芾（宋代）

晴新山色黛，风纵芦花白。尽日依栏干，寒宵低细月。
陈丞相诞日
李洪（宋代）

壶山和气俪神崧，间世钟贤应尹躬。
小试经纶安鼎鼐，更恢韬略靖华戎。
力陈致主千秋鉴，梦协遐年八十公。
不用安期觅瓜枣，蓬莱清浅照方瞳。
寄耿天骘二首 其一
郭祥正（宋代）

海棠妍媚露桃红，高卧遥知锦绣中。欲问何时渡江去，看花准拟趁春风。
偶作二首 其二
宋祁（宋代）

衰翁好藏密，移病此侨居。白眼慵迎客，青泥倦襆书。

风侵残昼网，烟锁蔽春樗。惟有伊蒲士，相从乐饭蔬。
有客
释文珦（宋代）

有客老柴荆，终辞世上名。
因贫诸事省，无位一身轻。
水月通禅意，山云寄野情。
草衣兼木食，亦足了余生。
石榴
梅尧臣（宋代）

榴枝苦多雨，过熟坼已半。
秋雷石罂破，晓日丹砂烂。
任从雕俎荐，岂待霜刀判。
张骞西使时，菩酱同归汉。
翠扫
释居简（宋代）

小楼却立青林端，有水有竹仍有山。微风徐来皱池面，浓翠澹扫开烟鬟。

九冈献状飞蜿蜒，悠然赴壑挽不还。玄珠湛影不走盘，岚浮雾煖相萦环。

曲阑巧当环抱间，爱山聊复倚曲阑。亦有零瀣供朝餐，崇朝挂眼双孱颜。
过吴江题臞庵
吴芾（宋代）

壮岁经行今白头，未容归老复来游。
人如化鹤云间去，桥似垂虹天际浮。
风月一川无限兴，烟波万顷不胜愁。
三贤高躅何难继，犹抗尘容只自羞。
得阳明先生教归赋白马三章章四句
夏良胜（明代）

白马之良兮，鋈金以为饰兮。子观于都兮，予欲为子驭兮。

白马之骙兮，琢玉以为勒兮。子适野兮，予欲执子鞭兮。

白马之宜兮，亦或仰予秣兮。子遨游其何之兮，予为子仆其何痡兮。
挽别大参二首
李曾伯（宋代）

早年公已阿戎知，几与征西履屐随。
百六椽间无足纪，二三子侧每相思。
重来荆渚平生若，宁复苕溪一见之。
哀此哲人今已矣，诗兮岂但哭吾私。
且谣 滴滴金 梅花
徐石麒（清代）

色侵帘幌香侵屋。又交著，几竿竹。借得潇湘月影来，伴南枝春宿。

玉箫声老朱弦促。中有佳人叹幽独。只恐风吹海棠天，有孤芳谁续。
正月二十日，从吴天石处读纬云弟京邸春词，
陈维崧（清代）

何人又唱安公子，汉苑烟浓。
魏寝霜封，[犬旁+气]岭蛮乡一万重。
雪消巴蜀添春水，谁驾艨艟。
陡起鱼龙，此夜横江有阿童。
明皇按乐图
黄庚（元代）

一曲霓裳舞太真，谁知鼙鼓动胡尘。
当时若按周姬乐，治世音中无乱人。
新春猎户献虎
邓云霄（明代）

昔日食官马，今朝逢猎人。金睛宁烁电，玉爪不妨身。

杀气消长啸，寒山入早春。持将劝元恶，勿与祸为邻。
结交
黄裳（宋代）

道义出君子，势利通小人。有无故所自，甘淡交所因。

离合见难易，情文生伪真。圣主审所任，祸福延吾民。

贤士慎汝择，利害归吾身。公患势利强，私患朋党亲。

邪正若弗辨，安危难复陈。
赠僧
曹汝弼（宋代）

一从叨命服，乘兴入天台。
院接石桥住，门临瀑布开。
松閒应独坐，雪里更谁来。
时复携藜杖，看云上古台。
偈颂一百二十三首
释崇岳（宋代）

冶父生来百拙，开口都无一说。
今圾指空画空，笑倒清风明月。
北征凯旋诗六首 其一
张逸少（清代）

独断行天讨，亲征下诏书。六师谁敢敌，万里总长驱。

列缺轰雷炮，横参耀隼旟。钩陈环紫极，肃肃护储胥。
峡中闻杜鹃
袁说友（宋代）

春风破晓晴岚湿，客子竛竮去程急。
空山两两杜鹃声，回首家乡无羽翼。
劝归不归声厌多，旅怀刺刺空奈何。
君不见秭归城上今啼不，多少行人满江口。
甲申宁庙挽词
李曾伯（宋代）

德化勤三纪，仁声溢九州。
汗衣昭禹俭，昃食轸文忧。
润色恢鸿业，艰难启燕谋。
中兴宗汉庙，端自敬天休。
季野见和次韵二首 其二
程俱（宋代）

此身非匏瓜，圭窦可长守。初为弦歌计，肯饮中山酒。

深虞委司败，政术空无有。故将老衡茅，敢复叹华首。

公诗金错刀，刻画无盐丑。应怜五穷韩，定作三黜柳。
踏莎行 新燕
董元恺（清代）

杏苑烟稠，梨亭云软。凭栏一望春尘远。去年燕子定归来，风前春把帘儿捲。

约约双飞，生生细剪。商量似说春巢浅。初来不为哺雏忙，经时才见衔泥转。
菩萨蛮
张抡（宋代）

人间何处难忘酒。中秋皓月明如昼。银汉洗晴空。清辉万古同。

凉风生玉宇。只怕云来去。一盏此时迟。阴晴未可知。
留题石堂院
章师古（宋代）

何处足清凉，山南古石堂。
溪沙留虎迹，水影上僧房。
万景因深僻，无人为发扬。
侵苦写涩句，笔冻不成行。
有酒歌
李新（宋代）

晴旸斥沈阴，散漫浮空云。手提竹溪醪，疾声呼细君。

且涤牛头竹，我欲有所云。仰看东南天，始见昭回文。

星星眩两目，歘尔还相分。天下爱浮云，浮云能自寄。

属君看浮云，要识浮云意。何必持身苦苦愁，但愿有酒长长醉。
贺秀岩李工侍七首
程公许（宋代）

桐帽棕鞋带染红，谁能仰箭著虚空。
乞身何幸天从欲，赢得溪堂一笑烘。
八声甘州 寒鸡
陈宝琛（清代）

此何声凄绝五更初，三号彻霜天。忆传筹绛帻，重閤乍启，束带呜先。

换得千村万落，呼应海潮间。谁复蹴人起，气尽中原。

此际欢场耳热，正灯明酒酽，如沸吹弹。任门前风雪，啼断夜漫漫。

更哀鸿、相应旷野，盼阳乌、不出怎回暄。最难忘，宣南残柝，戒旦当年。
永乐四年秋丁适庙学修理完美喜而有赋
陈琏（明代）

皇明重儒术，声教轶黄唐。滁实畿甸郡，庙学启堂堂。

属兹修饰后，藻绘倍焜煌。维时仲秋初，丁祀礼有常。

钟鼓宿在悬，佾舞俨成行。牲醴既嘉旨，黍稷复馨香。

僚采严祀事，冠佩来跄跄。匪侈仪物丰，所贵诚意将。

予时躬裸奠，虔虔靡或忘。神灵谅昭假，锡福何穰穰。

仰惟天子圣，建极宣重光。盛典重兴举，声烈冠百王。

愿祈亿万年，儒风振无疆。
上枢密生辰
仲并（宋代）

谤焰谗波岂易然，功成方验古无前。
十年险阻忠偿国，万口纷无诚格天。
已遣烽消边障火，行看贯配大农钱。
如今闻道持盈业，旦旦开陈黼扆边。
题壁二首
夏元鼎（宋代）

世学金丹乱似麻，谩将心肾向人夸。
眼前有药无人识，火里栽莲长道芽。
和天予即席咏岩桂
吴芾（宋代）

衰病无悰日日加，喜君来自帝王家。
素娥正驾一轮玉，老桂方开双树花。
置酒虽欣陪重客，侑樽还愧乏名娃。
莫辞今夕如泥醉，须念明朝各一涯。
别后西陵晚眺
元稹（唐代）

晚日未抛诗笔砚，夕阳空望郡楼台。

与君后会知何日，不似潮头暮却回。
三月三日应诏诗二首 其一
闾丘冲（魏晋）

暮春之月，春服既成。阳升土润，冰涣川盈。馀萌达壤，嘉木敷荣。

后皇宣游，既宴且宁。光光华辇，诜诜从臣。微风扇秽，朝露翳尘。

上荫丹幄，下藉文茵。临川挹盥，濯故洁新。俯镜清流，仰睇天津。

蔼蔼华林，岩岩景阳。业业峻宇，奕奕飞梁。垂荫倒景，若沈若翔。
晚起
白居易（唐代）

起晚怜春暖，归迟爱月明。放慵长饱睡，闻健且闲行。

北阙停朝簿，西方入社名。唯吟一句偈，无念是无生。
绝句四首 其三
萧立之（宋代）

风雨城中秋几家，城根细草亦秋花。一声绿树乌啼昼，睡起隔帘人卖茶。
读王遵岩所为拙集序文自嘲四首 其三
唐顺之（明代）

札也能轻千乘国，道□无能早□讥。三十年来持戒意，于今四十已知非。
西楼
耿镃（宋代）

西楼一曲旧笙歌，千古当楼面翠峨。
花发残香径雨，月生月落洞庭波。
地雄鼓角秋声壮，天迥阑干夕照多。
四百年来逢妙手，要看风物似元和。
清明日狸渡道中
范成大（宋代）

洒洒沾巾雨，披披侧帽风。
花燃山色里，柳卧水声中。
石马立当道，纸鸢鸣半空。
墦间人散后，乌鸟正西东。
云仙引
冯伟寿（宋代）

紫凤台高，红鸾镜里，馡馡几度秋馨。黄金重，绿云轻。丹砂鬓边滴粟，翠叶玲珑烟剪成。含笑出帘，月香满袖，天雾萦身。年时花下逢迎。有游女、翩翩如五云。乱掷芳英，为簪斜朵，事事关心。长向金风，一枝在手，嗅蕊悲歌双黛颦。绕临溪树，对初弦月，露下更深。
送江宁彭给事赴阙
王安石（宋代）

西江望士众长兼，卓荦传家在一男。
壮志异时开史牒，妙龄终日对书龛。
桂堂发策收科选，樱苑颁诗豫宴酣。
大邑援琴聊试可，小州怀绂果才堪。
分台拜职荣先入，抗疏辞恩耻横覃。
劲操比松寒不挠，忠言如药苦非甘。
龙鳞直为当官触，虎穴宁关射利探。
朱毂兽头终协梦，粉闱鸡舌更须含。
均输北转荆门鷁，劝课西临蜀市蚕。
期信有儿迎郭汲，食贫无地乞羊昙。
櫜垂铃栈驼鸣（囗中加竭去立），节拥棠郊虎视眈。
归见广墀瞻斧藻，对扬初服改朱蓝。
进班华省财方阜，出按穷边虏稍戡。
帝命贾琮当冀北，民歌姬奭次周南。
投壶飨客鱼无乙，伐鼓搜兵马有驔。
鲸鬣掀红旗杳杳，虬髯吒黑纛鬖鬖。
威加诸部风霜肃，惠浸连营雨露涵。
大斗时时能剧饮，轻裘往往只清谈，乾龙已应天飞五，晋马徐观昼接三。
道在君臣方自合，德侔乡长亦谁惭。
便蕃肯较平生宠，放旷皆知雅性妉。
委佩去辞廷殖殖，扬舲来得府潭潭。
一尊客语从容尽，千里人情委曲谙。
岂但故多扶杖祝彭聃。
幕中俊乂闲刀笔，帐下骁雄冷剑镡。
楚地怪须留汲黯，萧规疑欲付曹参。
从来贵势公何慕，自是贤名上所贪。
未信逸身今以老，且当忧国每如惔。
论心邂逅胶投漆，搔首低徊雪满簪。
镇抚未惊移岁月，追攀曾许赏烟岚。
余欢遽隔新亭饯，宿惠难忘旧馆骖。
卷曲尚谁知散栎，峥嵘空此咏枯楠。
梅
程素绚（清代）

隔年曾与此花游，今日花开胜昔稠。着雪有情因弄色，临风无语似含愁。

三更孤影当窗立，一缕幽香傍水浮。骨瘦惟君能傲世，不知果否几生修。
宋老生殉难诗
张商英（宋代）

血战保孤城，嗟哉宋老生。身甘殉隋难，义不屈唐兵。

骨已尘埃尽，光犹日月争。裴刘等死耳，谁重复谁轻。
月夜书怀二首
陈傅良（宋代）

道德吾何敢，功名代有人。
仓黄恒畏咎，班白总忧贫。
细字书全废，深杯酒勿亲。
静言空自爱，万古亦泯泯。
王敦素许纸不至戏简促之
晃冲之（宋代）

摩娑垢面戏陶泓，拂拭苍髯笑管城。
已与陈玄俱绝倒，从君更召楮先生。
凭阑
释文珦（宋代）

清川屡萦回，石路更深窈。
经月无行人，柴门闭春草。
虚堂在云际，疎磬出林杪。
日日有余閒，凭阑看飞鸟。
幻梦杂记 其一
孔传莲（清代）

忽惊呼啸出堂皇，昏黑中腾引炬光。柱国阎罗原一体，前朝甲第大功坊。
赠陈三谷
黄居石（明代）

一壶烟月一藜筇，短发逍遥粤海东。茶臼响生尘碾绿，药炉香发火蒸红。

麻衣宰相云泉里，玉洞真人市肆中。若使相逢如魏武，休教草檄愈头风。
水龙吟·夜闻海涛声
张惠言（清代）

梦魂快趁天风，琅然飞上三山顶。何人唤起，鱼龙叫破，一泓杯影？玉府清虚，琼楼寂历，高寒谁省？倩浮槎万里，寻侬归路，波声壮，侵山枕。
便有成连佳趣，理瑶丝、写他清冷。夜长无奈，愁深梦浅，不堪重听。料得明朝，山头应见，雪昏云醒。待扶桑净洗，冲融立马，看风帆稳！
六如亭
李纲（宋代）

松林葬玉近禅扃，便把伽陀当勒铭。居士已亡三昧手，侍人空有六如亭。

玉环约指无消息，巫峡行云更杳冥。万法本来皆梦幻，春风又见草青青。
寄斯远
韩淲（宋代）

春风满村坞，想见高人庐。示疾喜复愈，燕处当晏如。

晓窗咏羲喜，午枕梦华胥。神彩一返元，意气还凌虚。

吾方入深山，嚣尘厌城居。飞鸣侣禽鸟，上下看猿狙。

涧饮无不足，木食还有馀。未得相劳苦，题诗寄劝渠。
岁除即事十首 其八
刘克庄（宋代）

闻说醉乡里，家家设酒垆。有刘伶肯饮，无李白谁沽。
句
陈亚（宋代）

蔡襄无口便成衰。
夏词
智生（清代）

炎威天气日偏长，汗湿轻罗倚画窗。
蜂蝶不知春已去，又衔花瓣到兰房。
漫成 其三
刘基（明代）

昨夜三更里，还乡梦却成。朦胧半惊觉，连唤小儿名。
感兴
郑谷（唐代）

禾黍不阳艳，竞栽桃李春。翻令力耕者，半作卖花人。
秋兴
陆游（宋代）

流光冉冉迫崦嵫，常抱秋风宋玉悲。
才尽已无枫落句，身存又见雁来时。
自怜闭户庞眉叟，初对还家大耳儿。
一盏青灯照寒影，不妨细举别来诗。
挽苏明允二首 其一
刘攽（宋代）

季子才无敌，桓公义有馀。空悲武儋石，犹得茂陵书。

郢路营魂远，江源气象虚。康成宜有后，正使大门闾。
春词 其四
毛滂（宋代）

精华初结纽，璧水再逢春。杞梓扶疏见，君王自作新。
滑稽列传
司马迁（两汉）

孔子曰：“六艺于治一也。《礼》以节人，《乐》以发和，《书》以道事，《诗》以达意，《易》以神化，《春秋》以义。”太史公曰：“天道恢恢，岂不大哉！谈言微中，亦可以解纷。

淳于髡者，齐之赘婿也。长不满七尺，滑稽多辩，数使诸侯，未尝屈辱。齐威王之时喜隐，好为淫乐长夜之饮，沉湎不治，委政卿大夫。百官荒乱，诸侯并侵，国且危亡，在于旦暮，左右莫敢谏。淳于髡说之以隐曰：“国中有大鸟，止王之庭，三年不蜚又不鸣，王知此鸟何也？”王曰：“此鸟不飞则已，一飞冲天；不鸣则已，一鸣惊人。”于是乃朝诸县令长七十二人，赏一人，诛一人，奋兵而出。诸侯振惊，皆还齐侵地。威行三十六年。语在《田完世家》中。

威王八年，楚人发兵加齐。齐王使淳于髡之赵请救兵，赍金百斤，车马十驷。淳于髡仰天大笑，冠缨索绝。王曰：“先生少之乎？”髡曰：“何敢！”王曰：“笑岂有说乎？”髡曰：“今者臣从东方来，见道旁有禳田者，操一豚蹄，酒一盂，祝曰：‘瓯窭满篝，污邪满车，五谷蕃熟，穰穰满家。’臣见其所持者狭而所欲者奢，故笑之。”于是齐威王乃益赍黄金千溢，白璧十双，车马百驷。髡辞而行，至赵。赵王与之精兵十万，革车千乘。楚闻之，夜引兵而去。

威王大悦，置酒后宫，召髡赐之酒。问曰：“先生能饮几何而醉？”对曰：“臣饮一斗亦醉，一石亦醉。”威王曰：“先生饮一斗而醉，恶能饮一石哉！其说可得闻乎？”髡曰：“赐酒大王之前，执法在傍，御史在后，髡恐惧俯伏而饮，不过一斗径醉矣。若亲有严客，髡帣韝鞠跽，侍酒于前，时赐馀沥，奉觞上寿，数起，饮不过二斗径醉矣。若朋友交游，久不相见，卒然相覩，欢然道故，私情相语，饮可五六斗径醉矣。若乃州闾之会，男女杂坐，行酒稽留，六博投壶，相引为曹，握手无罚，目眙不禁，前有堕珥，后有遗簪，髡窃乐此，饮可八斗而醉二三。日暮酒阑，合尊促坐，男女同席，履舄交错，杯盘狼藉，堂上烛灭，主人留髡而送客。罗襦襟解，微闻芗泽，当此之时，髡心最欢，能饮一石。故曰酒极则乱，乐极则悲，万事尽然。”言不可极，极之而衰，以讽谏焉。齐王曰：“善。”乃罢长夜之饮，以髡为诸侯主客。宗室置酒，髡尝在侧。
以桐江旧诗十五卷呈范君泽
方回（元代）

人品悬知大不同，一丝羞见钓台风。
七年假守如虚叟，万首新诗似放翁。
贷死偶余吟鬓白，每生犹想战尘红。
范侯胸次秋天碧，好借宽閒翼断鸿。
凝霜阁
赵廱（宋代）

修竹萧萧三两竿，公馀时得静中看。何须更避人间暑，满腹冰霜六月寒。
病中对月
郭祥正（宋代）

一病三旬久，脾衰秋气侵。谁怜形影瘦，犹喜月相寻。
次杨淡成
邵宝（明代）

去年雁早曾闻赋，今赋还闻雁晚来。信入上林云有路，居空彭蠡水无陔。

独看黄菊疑秦令，未猎长杨愧汉才。莫道喘牛非我问，饭牛歌罢自生哀。
再和观画三首 其三
李之仪（宋代）

欲问船师觅宝洲，须将大瓠作腰舟。掀天白浪蛟龙吼，才得随流一点头。
将游西池偶书
李处权（宋代）

去年客中愁，忽忽意未伸。
归来媚儿曹，行乐犹及辰。
融怡帝乡日，浩荡天街春。
物色岂不好，所思难重陈。
婉娈有能事，朱弦妙通神。
从容兰臭言，事事皆可人。
关河一乖隔，梦想清洛滨。
况乃行止间，愧负匏瓜身。
情随节物改，事逐风景新。
踌躇不自释，渌酒徒芳辛。
明朝更牵强，接踵肥马尘。
凌波固可慕，解佩良无因。
青翼不复来，怅望瑶池津。
送苏师德主簿领赴官和州
赵鼎臣（宋代）

眼看汗血已成驹，忽泛扁舟兴不疏。官小自应亲簿领，政成当遣乐樵渔。

举行诗礼为家法，收拾江山作俸馀。蘋满汀洲相忆处，秋风寄取一行书。
题英薮山房
王朝佐（宋代）

筑室傍丹梯，新颜手自题。
空涵龙洞雨，壁污燕巢泥。
树色围春昼，书声杂暮溪。
南园花正发，携酒听莺啼。
送周县尉满秩归
姚勉（宋代）

清浮寒露在冰壶，一节三年更不渝。
莫道来时琴鹤在，而今琴鹤一齐无。
郊庙歌辞。祀雨师乐章。迎俎酌献
包佶（唐代）

阳开幽蛰，躬奉郁鬯。礼备节应，震来灵降。

动植求声，飞沉允望。时康气茂，惟神之贶。
水调歌头 其二
葛胜仲（宋代）

下濑惊船驶，挥麈恐尊空。谁吹尺八寥亮，嚼徵更含宫。

坐爱金波潋滟，影落蒲萄涨绿，夜漏尽移铜。回棹携红袖，一水带香浓。

坐中客，驰隽辩，语无同。青鞋黄帽，此乐谁肯换千钟。

岩壑从来无主，风月故应长在，赏不待先容。羽化寻烟客，家有左仙翁。
和徐伯远见寄三首
王之道（宋代）

我家湖上面九华，无钱买山山见赊。
待栽北牖一坡竹，追配东门千载瓜。
畎亩十首 其四
王十朋（宋代）

仲尼作春秋，垂训千万年。古者父母雠，义不共戴天。

庄同父何在，乃与齐侯田。鲁国无臣子，君亲义茫然。

齐纪不并立，诸儿得称贤。善恶不可掩，笔削至今传。
寒食
李石（宋代）

夜泊依渔市，天寒问酒家。
烬余缸吐粟，澌合砚生花。
月浸江妃冷，波喧海若夸。
漂摇随水宿，凫雁寄生涯。
过朱亥墓
黄庶（宋代）

枯林寒草墓丘墟，等是当年一丈夫。
地下若知应笑死，衣冠今日有屠沽。
和彦时兄腊雪六首
王之道（宋代）

举首西风漫障尘，清无纤翳六花新。
谢庭拟似吟飞絮，洛浦飘飖见丽人。
漏箭不知楼外晓，觥筹先发坐中春。
兔园盛集应难继，空想当时主与宾。
春游
陆游（宋代）

梅市移舟过古城，此行亦未阙逢迎。
负薪野老无妻子，施药山逢隐姓名。
风雨偏宜宿茅店，盐醯不遗到藜羹。
宜和版籍今谁在？似是天教乐太平。
试诸葛生笔因书所怀寄诸弟 其十五
彭汝砺（宋代）

棠棣东林秀，纷纷近北堂。池荷羞叶绿，篱菊酿花黄。

袅袅风前态，飘飘雨后香。读书忆兄弟，回首泪千行。
于役淄川途遇大雨有述
王世贞（明代）

冥冥乾维改，殷殷坤轴摧。女风嘘阴穴，族云布阳台。

海色二有合，嘉霖四望来。玄鹳引吭鸣，游鱼矫鬐回。

萎叶贪故柯，柔苗媚其荄。裳衣既颠倒，车马亦虺隤。

迂辔就衡门，野父进我杯。请以甫田诗，宽彼东山怀。
舟中望金山寺
王宏祚（清代）

润州形势郁岧峣，泊艇朝看四望遥。山拥千峰低日月，塔悬双望倚云霄。

芙蓉楼瞰银屏渡，萍蓼沙通铁瓮潮。击楫中流思黯黯，江南十捷未须骄。
淳熙十二年加上太上皇帝太上皇后尊号十一首
佚名（隋代）

维天盖高，维地克承。
父尊母亲，天地难名。
疆名广大，建号安荣。
衍登寿嘏，阐绎星明。
枕上忆礼用黄文学
周是修（明代）

旅枕春夜长，雨声绕松屋。窗虚罗幌寂，轻飙动馀烛。

展转寐不成，幽思溢中曲。嗟彼同心人，言貌温且淑。

别兹良已久，欢晤靡可复。迢迢云山青，沈沈江水绿。

握手当何时，还来尽忠告。
代官未至泊舟颁条门独宿署中
韦骧（宋代）

独宿官居静，维舟古岸斜。尘埃犹吏局，烟水寄吾家。

乡梦连宵动，归心计日差。向晨望星斗，晓橹趣呕哑。
妾受命辞
沈用济（清代）

妾受命兮少孤，师氏教书《诗书》。阿母爱予早有家，托君子书贱躯。

乘华轩兮归德门，曳绮縠兮罗金尊。上事公姥兮无间言，俯蓄五子兮今有孙。

何书奉君朝餐，铜盘或炙或燔。何书奉君御寒，裁缝越布吴纨。

鼠穿墉兮狼入室，唇干口燥兮不可与说，无褐无衣兮迫冬日。

晨鸡咿喔天雨霜，明星煌煌出洞房，为君秣马游四方。

丈夫气磊落，朗如日照临。渴莫饮盗泉水，倦莫憩恶木阴。

出门常苦远，在家常苦贫。女子当门户，百难萃其身。

思我君子兮蔚为国华，富贵勿喜兮贫贱勿嗟，履仁服德兮名乃纷葩。
将至水西登漠山林庵少憩遂过白云
李弥逊（宋代）

偶到灵山最上头，山檐高竹不知秋。
杖藜欲趁西溪月，未放闲身尽日留。
夏初临 药名闺怨，和周羽步
范姝（清代）

竹叶低斟，相思无限，车前细问归期。织女牵牛，天河水界东西。

比似寄生天上，胜孤身、独活空闺。人言郎去，合欢不远，半夏当归。

徘徊郁金堂北，玳瑁床西。香烧龙麝，窗饰文犀。稿本拈来，缃囊故纸留题。

五味慵调，恹恹病、没药能医。从容待，乌头变白，枯柳生稊。
萧何
徐钧（宋代）

相国人夸佐沛公，收图运饷守关中。
不知用蜀为根本，此是兴王第一功。
景福东厢诗·未开木芙蓉
司马光（宋代）

木末采芙蓉，骚人歌所无。
何言霜花艳，不与水芝殊。
香苞麝脐结，茂叶桐阴敷。
岂若龟巢类，飘零老五湖。
送外兄方卿公美赴广东宪十绝
黄公度（宋代）

石门酌水赋新诗，旧事曾闻吴隐之。
习习清风化贪懦，不图今见古齐夷。
春秋战国门师旷
周昙（唐代）

老能劝学照余生，似夜随灯到处明。
往行前言如不见，暗中无烛若为行。
姜秦峰
王十朋（宋代）

郡侯不识国元勋，释子那知姜与秦。隐士有灵应抚掌，相公死亦不容身。
又得冰字
王世贞（明代）

自拟仙舟问李膺，涛声寒压九河冰。愀然啸日思雄剑，忽尔垂天至大鹏。

过客传书成诅楚，逢予颂酒尚如渑。请看寂寞华阳馆，海内何人有代兴。
别寓呈坦斋固庵兄弟
李象鹄（清代）

安得琴书便洒然，寄螺身世又三年。机云我借东西屋，韦杜家分尺五天。

去日榆槐阴满地，来时杨柳瘦禁烟。此情可是能追忆，得借清间话旧缘。
送黄参知入贺黄旧理刑越中
游朴（明代）

挟策登朝三十秋，一麾重拥越江舟。石羊来觅黄初起，竹马争迎郭细侯。

未使十州瞻露冕，还将三祝献宸旒。波臣近有朝宗念，金鉴微忠愧未酬。
和张枢密西斋
黄裳（宋代）

双梧尤惬雨中听，莫恨庭前古月明。簌簌西风吹又急，却疑攲枕得秋声。
和王禹玉相公三月十八日皇子侍宴长句三首
苏颂（宋代）

从臣环极宴披香，帝子趋庭揖在旁。
日御舒长延昼景，星辉明润照天光。
沉沉殿幄三云邃，簇簇宫花五采章。
四曲汉歌齐祝圣，九宾周卫尽班觞。
齐云观
杨修（唐代）

上界笙歌下界闻，缕金罗袖郁金裙。
倚阑红粉如花面，不见巫山空慕云。
昭信淮上
梅尧臣（宋代）

清淮渺然去，白浪势如奔。
同发已先远，独行将向昏。
洲长宁辨路，夜泊偶依村。
灯火稍觉乱，应闻人语喧。
闰正月二日夜张氏纳妇
梅尧臣（宋代）

婚姻贵及时，周有摽梅诗。
雪花後争发，人归室且宜。
坐中传漏鼓，户外转星旗。
环佩遥闻出，当修庙见仪。
寿佛殿
谢重华（明代）

嵯峨佛殿碧空俱，景与雷音想不殊。黄叶落残三径冷，白云飞尽一峰孤。

澄潭水暖龙归钵，行脚僧回月满壶。谩倚阑干舒啸后，往来还拟探骊珠。
池口昭明太子钓矶蜀僧住山相邀访古和壁间韵
程公许（宋代）

系船池口汎滥游，老禅邀我半日留。岸莎堤柳度窈窕，初暑忽送风雨秋。

萧郎钓台三间屋，万顷烟波媚幽独。长令千载好事人，贪为淮山流远目。

芊芊蔓草迷长竿，台城直作平野宽。那知万古文选理，不尽词源八节滩。

英魂远逝招不得，谪仙小杜底处觅。插天崷崒九芙蓉，试与凭高閒物色。
梦登天坛
梅尧臣（宋代）

夜梦登天坛，坛上两仙人。
来时乘白凤，去时乘白麟。
我问不我语，飒飒山中雨。
赠仪真天宁讷老
晁说之（宋代）

若说真州水，时人不道甘。
天宁老谁识，板齿毛鬖鬖。
春日杂兴 其十二
韩淲（宋代）

茫茫天地宽，山水多回礴。一山复一水，又尔为聚落。

聚落成城郭，贵贱分忧乐。岂不知其然，何苦生厌薄。
山居寂寥与世如隔是非不到荣辱两忘因忆秋崖工部尝教以我爱山居好十诗追次其韵聊写穷山之趣 其二
吴锡畴（宋代）

我爱山居好，蔬畦间莳花。笕泉归爨舍，篝火乞邻家。

茁嫩猫头笋，焙芳雀舌茶。野人曾拜号，何用给黄麻。
三吴漫游集唐
方凤（宋代）

洞庭西望楚江分，回首姑苏是白云。
今日南湖采薇蕨，何时重谒圣明君。
洞霄宫良泓孙副宫二首
岳珂（宋代）

山比复泓澄，幽房取次行。
万峰随眼换，一勺照心清。
坠露涵秋气，斜晖度晚晴，
逌然还自笑，见易未经名。
秋日过鸿举法师寺院，便送归江陵
刘禹锡（唐代）

看画长廊遍，寻僧一径幽。小池兼鹤净，古木带蝉秋。

客至茶烟起，禽归讲席收。浮杯明日去，相望水悠悠。
和致远登楼有感
彭汝砺（宋代）

昔人已劝莫登楼，年少登楼应白头。鳷鹊雪残冰尚泮，蓬莱云静月如流。

灯棚影阔明千里，乐部声长在十洲。万物莫如公最乐，诗情应祇为民忧。
雪夜有感
潘阆（宋代）

大雪拥蓬户，寒梦不成归。
孤坐北窗风，飘落辞家衣。
向晓酒力减，背壁灯影微。
谁知游子心，暗逐长空飞。
曲水亭
薛映（宋代）

台盘疏石渠，激流环四面。
夏屋有余清，羽觞随意转。
宾告醉言归，主称情未惓。
虽非禊饮辰，岂谢兰亭讌。
金堂涂恭甫奉其母夫人谢氏还山为赋挽诗一章
度正（宋代）

族姓源江左，来归禹外家。
懿文吟柳絮，淑质咏桃华。
兰室双芽秀，萱堂只影斜。
他年修郡志，遗范照三巴。
登三山宿听江楼经落星岗李白换酒处二首
黄姬水（明代）

空岩香阁叩栖禅，坐见归禽没远天。
钟度寒潮鼍峡外，帆移芳远鹭洲前。
春江半是巴山雪，暮岭全迷楚泽烟。
忽忆仙人换酒处，飘零今古一凄然。
金虎白龙诗 其三
张果（唐代）

世人何处觅黄芽，此物铅中是我家。铅汞共成真地气，脱胞方始见灵砂。
海外
蔡德辉（清代）

海外犹浮海，天涯莫问天。光阴消岁月，身世渺云烟。

有笔题神境，无琴操水仙。閒鸥乐忘反，浪迹亦徒然。
惜烟
释普济（宋代）

炉无兽炭坐无毡，三个柴头只自然。
家愧莫教轻放出，定应炙地与熏天。
弩台
陆弼（明代）

百战余荒台，南归士无几。
草木向人啼，或是六朝鬼。
道中书所见
葛绍体（宋代）

湖塘隔岸碧相鲜，田舍寒炊晚顿烟。
塞路官军好身手，路中相唤卖鱼船。
车辂院书怀
赵善信（宋代）

地僻人稀到，兀然对百楼。墨花香入砚，诗草色倾瓯。

昼迥抛书睡，雨馀著屐游。还须期报主，檀爇紫云浮。
秋河
洪榜（清代）

秋城寒柝隐霜鼙，银汉中宵望不迷。耿耿正临金阙直，昭昭还似玉绳低。

河山两戒殷星鸟，楼阁千家起曙鸡。万里凿空劳博望，天台原自有丹梯。
岁暮失子应麟孤闷中和时敷妹丈除夕韵以自慰云 其二
倪岳（明代）

愁怀聊藉酒驱除，潦倒翻成一笑娱。正惜年光蛇赴壑，渐看春思燕将雏。

山中猿鹤非无意，梦里熊罴会有符。自恨一身遭两误，聪明何必胜愚夫。
闻涧泉韩仲止讣
释居简（宋代）

霣团华月锁重云，底处朣朣魄载新。空使霜蟾同转毂，不容玉斧伴修轮。

身虽全节扃泉户，天亦何心死谷神。窗外竹间梅数树，为谁消减雪中春。
七月七日诗
李充（魏晋）

朗月垂玄景，洪汉截皓苍。牵牛难牵牛，织女守空箱。

河广尚可越，怨此汉无梁。北极躔众星，玉机运六纲。

素云巡濛汜，炎帝收离光。
悼亡二十五首 其十八
江源（明代）

天上人间两渺茫，离人别此倍堪伤。舞鸾镜匣收残黛，见此踌躇空断肠。
使虏遇汴京作
庞谦孺（宋代）

苍龙观阙东风外，黄道星辰北斗边。
月照九衢平似水，胡儿吹笛内门前。
写兰（二首）
景翩翩（明代）

但吹花信风，莫作妒花雨。
我欲采琼枝，换得同心住。
送唐舍人出镇闽中
刘禹锡（唐代）

暂辞鸳鹭出蓬瀛，忽拥貔貅镇粤城。闽岭夏云迎皂盖，

建溪秋树映红旌。山川远地由来好，富贵当年别有情。

了却人间婚嫁事，复归朝右作公卿。
无题
陈著（宋代）

秋色薄山色，黄叶溪景瘠。
出门欲何之，失笑坐溪石。
冥鸿入层欲，感次万里翼。
手中铁拄杖，睨视难枉尺。
起舞衣袂扬，不借西风力。
浩浩天地閒，谁能省头白。
题银杏双鸠图
胡奎（元代）

鸭脚叶青银杏肥，双鸠和梦立多时。日长庭院无人到，呼雨呼晴总不知。
山北纪行十二章章八句 其九
朱熹（宋代）

以兹游览富，翻令怀抱伤。谁哉可告语，举俗昏且狂。

乾坤有真心，日月垂休光。茫茫宇宙内，此柄孰主张。
贺仲雨斗门
陈藻（宋代）

濯锦江边唱绝强，孤青和者亦夔襄。
历年虽久地相远，在寝岂止升渠堂。
纵能帖石防颓岸，随寓幽居供赏玩。
何发是处斗门雄，莆壤万农生赞叹。
庄周笑我机械深，夏王见我须赏音。
莫道白头犹未遇，等劳一片活人心。
自和
叶茵（宋代）

壮士须张燕角弧，男儿须诵圣人书。
譬如田叟祈多稼，未有春时不荷锄。
分内功名从早晚，腹中学问怕空疏。
老夫犹记昌黎语，潢潦朝盈夕已除。
换巢鸾凤 蒲衣折梅归饷赠之
屈大均（明代）

多折瑶芳。要持归镜侧，插满鬘旁。乳莺初弄粉，媚蝶早收香。

多情天肯念王昌。故教换巢，雌雄一双。教徐淑，再娇小、复归仙掌。

欢畅。春自享。亲鼓凤琶，檀口催低唱。石帚香词，玉田清曲，都在鹍鸡弦上。

新制弹头百千篇，雪儿心慧能幽赏。帘帏边，许花翁，每聆飞响。
点绛唇·多事春风
徐瑞（宋代）

多事春风，年年绿遍江南草。罗裙色好。莫把相如恼。梦入瑶台，搔背麻姑爪。还惊觉。杜鹃啼早。一夜相思老。
偈五十三首 其四十三
释克勤（宋代）

第一句下荐得，祖佛乞命。第二句下荐得，人天胆落。

第三句下荐得，虎口横身。不是循途守辙，亦非革辙移途。

透得则六臂三头，未透亦人间天上。生涯只在丝纶上，明月扁舟泛五湖。
检荒行田野中
王慎中（明代）

秋巡躬适野，不给愧民康。尝馌知非旨，观场愁大荒。

行间除茂草，息处就阴棠。老稚无惊避，吾来省尔方。
早春夙兴
宋祁（宋代）

晓参横没月沉烟，寺鼓军刀隐隐连。
初暖欲归池中地，剩寒犹属陇梅天。
遥帷曙气春篝烛，病榻邪风袭贡绵。
犹意王筠斋壁咏，玉蠩霏溜破霞牋。
偈颂一百六十首
释宗杲（宋代）

一个驴鸣两个贼，堪与诸方为轨则。
正贼草贼不须论，大施门开无壅塞。
赋得云谷送徐西岩司瓯宁训
王立道（明代）

远树围越岑，犹疑见残暑。缓策恣幽探，翛然若遐举。

山空世氛歇，閒云独来去。夕阳照谷口，当时读书处。

回首紫阳人，因之理芳绪。
和寿州宋待制九题其八美荫亭
梅尧臣（宋代）

野村仍翦茅，当此茂林下。
晴晖叶上明，翠影杯中泻。
鲜风时飕飕，轻裾自萧洒。
固殊嵇生锻，曷慕岩栖者。
满庭芳·律转蕤宾
佚名（宋代）

律转蕤宾，星流大火，尧阶蓂荚初开。当年此日，降下谪仙才。见说鸾池荐瑞，蚌珠又、复产渊崖。真堪羡，龙生龙子，双庆甚奇哉。寄言，汤饼客，好称觞索，玉果倾杯。无新亦无旧，事事俱谐。他日同筵为寿，彩戏处、酬酢樽罍。瞻南极，灵椿丹桂，相继践公台。
送朱本初法师赴豫章玉隆宫
柳贯（元代）

锁蛟惟有柱，堕鼠已无家。想到真仙宅，能回俗士车。

露坛春剪柏，云臼夜敲茶。人境今双绝，长吟采物华。
梦曾存之见过 其一
邹浩（宋代）

疋马来过笑且言，廉州象郡亦同还。今朝敕了明朝下，尽是君王独断间。
宫人欠伸图
吴会（宋代）

舞困歌慵酒梦迟，小栏舒腕转腰时。
落花垂柳娇无力，都送春愁上两眉。
以糟蟹送曾守
洪适（宋代）

太湖九月霜波寒，郭索不幸逢渔蛮。谁令骨醉糟丘里，使我涎流书卷间。

黄堂丈人思幼玉，耳边不复亲丝竹。一杯聊使破愁颜，要遣诗情踵山谷。
次韵李方叔
丁复（元代）

远树叶初岚色淡，曲塘雨足水痕肥。何人春尽不饮酒，野老年饥犹典衣。
北京八咏 其五 蓟门烟树
王绂（明代）

雉堞微明散曙霞，重重烟树万人家。轮蹄杂遝香尘暗，楼阁空濛酒旆斜。

翠柳阴边栖宿雨，绛桃繁处绚晴霞。都人岁岁清明近，此地寻春竞物华。
喜迁莺
俞文豹（宋代）

小梅幽绝。向冰谷深深，云阴幕幕。饱阅年华，惯韵冷淡，只恁清幕风骨。任他万红千紫，句引狂蜂游蝶。惟只共、竹和松，同傲岁寒霜雪。

喜得。化工力。移根上苑，向阳和培植。题品还经，孤山处士，许共高人攀折。一枝垂垂欲放，只等春风披拂。待叶底、结青青，恰是和羹时节。
后九首
刘克庄（宋代）

弘景疏已上矣，天子书久无之。
怕骑瞎马浪出，安用明驼疾驰。
清平乐·咏雨
王夫之（明代）

归禽响暝，隔断南枝径。不管垂杨珠泪进，滴碎荷声千顷。
随波赚杀鱼儿，浮萍乍满清池。谁信碧云深处，夕阳仍在天涯？
当涂郡有脱靴亭以谪仙采石得名乃绘之图而赞以诗
贯云石（元代）

锦袍兮乌帻，神清兮气逸。凌铄兮万象，麾斥兮八极。

我思古人兮李太白，孰为使之朝禁林而暮采石也。

其天宝之嬖倖欤，公则何所于欣戚。
晓过赵北口
查慎行（清代）

十里风埃过鄚州，忽开双眼见清流。
绿杨影里平桥路，数尽渔船数白鸥。
赠嵇康诗三首 其二
郭遐周（魏晋）

风人重离别，行道犹迟迟。宋玉哀登山，临水送将归。

伊此往昔事，言之以增悲。叹我与嵇生，倏忽将永离。

俯察渊鱼游，仰观双鸟飞。厉翼太清中，徘徊于丹池。

钦哉得其所，令我心独违。言别在斯须，惄焉如朝饥。
下竺后塔
吴惟信（宋代）

僧持咒语下层峦，远客无言自倚栏。龙带雨归阴洞暗，鹤冲烟入暮松寒。

奔腾瀑布穿云落，断裂碑文刮藓看。未有因缘来此住，三生石上指空弹。
待友
王敔（清代）

小立闲阶外，凝眸日已酉。稻苗深一尺，中有水禽啼。
河南巡抚雅尔图奏进新麦
弘历（清代）

琴抚南薰日正长，封题新麦白如霜。倚吟不为供晨膳，遥喜千家饼饵香。
中夜闻风雨满林明旦即为重九情之所至辄见一
许继（明代）

梦觉清夜分，林塘响风雨。
虚怀怯病枕，展转心自语。
重阳适兹日，兴感眷时序。
柔道方汇征，嘉名固宜与。
嘹嘹冥鸿翔，摵摵凉叶委。
抚迹徒有悲，抽思谩无绪。
登高候明发，新寒薄衡宇。
黄花满山篱，采采怀俦侣。
题崎滩铺壁
黄颍（宋代）

雨过长空云出溪，稻苗刺水绿初齐。
山花也解怜行客，旋放繁英衬马蹄。
曲江醉题
薛能（唐代）

闲身行止属年华，马上怀中尽落花。

狂遍曲江还醉卧，觉来人静日西斜。
夷山
沈辽（宋代）

夷山邈无际，落日多青烟。渺渺寄愁恨，吾知从古然。

逝者既已矣，后来谁可言。达生亦有意，吾归将灌园。
过徐节之宅有感三首 其三
程俱（宋代）

游倦归来老境侵，炎凉薄俗见升沉。东阡北陌追游处，独对春风泪满襟。
观泉送演禅者
释重顯（宋代）

云根漱野泉，照空复照月。
冷声曾未消，飞澜似相别。
岩近生风雷，天遥新冰雪。
演禅乘与知不知，源流依依共澄洁。
苏武慢 八首
林鸿（明代）

北垄耕云，南溪钓月，此是野人生计。山鸟能歌，江花解语，无限生坤生意。

荷锸归来，担簦閒眺，风景又还光霁。算人生、奔走如狂，万事不如沈醉。

细看来、聚蚁功名，战蜗事业，毕竟又成何济。有分林塘，无心钟鼎，誓与渔樵深契。

石上酒醒，竹间茶熟，别是水云风味。顺吾生、素位而行，造化任他儿戏。
曹主簿泾自卜寿藏追范石湖韵谨依虚谷使君例各一再和 其三
汪炎昶（宋代）

百年孰不寄荒隅，蝼蚁欢欣怅野乌。畏死固知非达士，轻生断亦是狂夫。

乐天陶令词堪续，荷锸刘伶迹易模。石椁同知罪司马，茶毗乃至羡浮图。
漫成三首
张耒（宋代）

闭门春风作往还，谁家有花堪醉眠。
柳腰榆荚争入眼，江梅一枝远如天。
和成李
李复（宋代）

芸阁磨铅勘旧经，昔闻同舍此同升。
九楹置榻从颓偃，百尺浮空远湿蒸。
玉鱠堆盘鱼胜雪，绿荷倾饮酒凝冰。
家风牢落承推奖，深愧龙门昔有膺。
进秋隼
耿湋（唐代）

岂悟因罗者，迎霜献紫微。夕阳分素臆，秋色上花衣。

举翅云天近，回眸燕雀稀。应随明主意，百中有光辉。
登上岭游黄山
陈天麟（宋代）

朝阳滉漾水朦胧，晓烟横抹天微风。
三十六峰不著色，点缀淡墨排秋空。
小山连延大山倨，林深无人但云树。
平生爱山真成癖，我以意行本无住。
黄山之路何敧危，黄山之溪何涟漪。
登山度水亦劳止，正要行役发吾诗。
仙家与世不相远，径入桃源亦良便。
向来父老亦行，竹箨桃花大於扇。
懒庵歌
余士奇（明代）

眺望市廛间，海色明沙浦。中有懒庵人，偃仰长寄傲。

薄宦今倦游，脱冠挂神武。飘然归去来，卜筑江之浒。

野鸡离樊笼，广漠阔纵步。任性率所之，束缚良觉苦。

我狭宇宙宽，折腰何足道。有时客至问起居，十日五日头不梳。

閒尝扪室枕书卧，推窗搔首空踟蹰。科头揽衣出见客，草满庭除尘满榻。

疑是希夷梦觉初，却向儿童觅巾袜。不问家有无，但知留客饭。

脱粟蔬为羹，盘飧无兼馔。相期意不浅，物薄交始淡。

宾主各尽欢，方外客疏散。尊空常作酒徒呼，把臂谁能青白眼。

醉来送客不出门，一倒颓然不知晚。发声朗诵李杜诗，句读不成多脱简。

噫嘻乐哉，懒庵之乐谁与同，缅思往事如转蓬。人生百年忽已老，何必出龊形骸中。

世人弃懒庵，懒庵亦自弃。睚眦徒相煎，安得閒无事。

君不见嵇山睥睨箕踞时，王公大人亦何为。田窦宾客相倾轧，翟门罗雀无盈歉。

自兹笑流俗，此乐知者希。何如懒庵子，坦然共忘机。

请君歌一曲，予乐和尔歌，世路茫茫奈尔何。
酬令狐相公岁暮远怀见寄（依韵）
刘禹锡（唐代）

别侣孤鹤怨，冲天威凤归。容光一以间，梦想是耶非。

芳讯远弥重，知音老更稀。不如湖上雁，北向整毛衣。
闻蝉 其二
薛季宣（宋代）

新蝉无数咽琅玕，引惹凉生六月寒。已自东山誉高洁，未须丹翅拟笙鸾。
送王卿
韦应物（唐代）

别酌春林啼鸟稀，双旌背日晚风吹。

却忆回来花已尽，东郊立马望城池。
次韵孙志康喜贾子庄还任
苏过（宋代）

君王物物与恩均，令尹还须畏吏民。投劾赋归无二顷，上书遮阙有千人。

朝阳升处幽阴破，暖律回时草木春。看取子文无喜愠，从来冰鉴恃尧仁。
上元后二日过谦师庵
释正觉（宋代）

横溪一径两山分，深翠茏葱行日昏。
流水漱冰寒有骨，閒云敛日雪无根。
应容野毳来投饭，不管春眠往扣门。
窗几薰炉摇篆字，龟床麈语对清温。
己丑中秋寓宿玉堂闻沈公雅大卿刘正夫户部集张园赏月走笔寄之
范成大（宋代）

笑看收云捲雨忙，沉沉宫树纳空光。夜长来伴玉堂宿，天近似闻丹桂香。

鳷鹊楼栏浮瑞气，凤凰城阙带新凉。遥知胜绝西园会，也忆车公对举觞。
和刘后村梅花百咏
方蒙仲（宋代）

最堪避世有墙东，细别薰莸鼻观中。
商皓芝香真可老，陶朱铜臭敢称公。
山茶
刘克庄（宋代）

青女行霜下晓空，山茶独殿众花丛。
不知户外千林缟，且看盆花一本红。
性晚每经寒始拆，色深却爱日微烘。
人言此树尤难养，暮溉晨浇自课僮。
晦日置酒林亭
高正臣（唐代）

正月符嘉节，三春玩物华。忘怀寄尊酒，陶性狎山家。

柳翠含烟叶，梅芳带雪花。光阴不相借，迟迟落景斜。
句
赵汝回（宋代）

屈原一点沉湘恨，李白三生捉月身。
醇道得蛤蜊复索舜泉舜泉已酌尽官酝不堪不敢
黄庭坚（宋代）

青州从事难再得，墙底数樽犹未眠。
商略督邮风味恶，不堪持到蛤蜊前。
兰亭诗二首 其一
谢安（魏晋）

伊昔先子，有怀春游。契兹言执，寄傲林丘。森森连岭，茫茫原畴。

回霄垂雾，凝泉散流。
寄怀商凤池都中
吴璜（清代）

去年风雪上长安，节序惊心又岁寒。共道此间居不易，须知我岁事尤难。

怀珍举世轻和璧，纫佩何人撷楚兰。同是天涯沦落客，尺书郑重劝加餐。
偈颂三十四首
释如净（宋代）

今朝正月初一，一举上上大吉。
吉无不利，春风和气。
散入花梢百草头，尘尘刹刹转风流。
游寺
李咸用（唐代）

无家身自在，时得到莲宫。秋觉暑衣薄，老知尘世空。

幽情怜水石，野性任萍蓬。是处堪闲坐，与僧行止同。
伏羌城北春眺
秦武域（清代）

水村山郭尽烟霞，万树桃花罨柳花。燕子不须频顾语，一川春色在天涯。
赠温峤诗
郭璞（魏晋）

兰薄有茝，玉泉产玫。亹亹含风，灼灼猗人。如金之映，如琼之津。

擢翘秋阳，凌波暴鳞。

擢翘伊何，妙灵奇挺。暴鳞伊何，披彩迈景。清规外标，朗鉴内景。

思乐云蔼，言采其颖。

人亦有言，松竹有林。及尔臭味，异苕同岑。义结在昔，分涉于今。

我怀惟永，载咏载吟。

子策骐骏，我案骀辔。进不要声，退不慠位。遗心隐显，得意荣悴。

尚想李严，逍遥柱肆。

言以忘得，交以淡成。同匪伊和，惟我与生。尔神余契，我怀子情。

携手一壑，安知尘冥。
何仲升总戎以戈船护行赋谢
张萱（明代）

神交今握手，长揖即登堂。□□□□□，□□□□□。

马人环虎帐，龙户拥麟璋。利涉恩波阔，戈船载出疆。
送道士张一无还安仁省亲
张翥（元代）

南楚东吴一草亭，道人元不叹飘零。幻身在世真如露，客鬓经飘渐欲星。

招隐山中猿鹤怨，话禅石上鬼神听。殷勤此别须回首，不忘君家桂树青。
戏赠户部李巡官
白居易（唐代）

好去民曹李判官，少贪公事且谋欢。

男儿未死争能料，莫作忠州刺史看。
昭君怨
吕本中（宋代）

延寿无金翠钿销，铜丸擿鼓晚来朝。宁为龙塞青青草，不作昭阳细细腰。
与虞山人胜伯陈山人惟寅谈及仙游事醉后赋诗三首兼呈二贤 其二
饶介（元代）

独据胡床醉不移，坐深檐露滴髭眉。萧萧风水成音乐，澹澹星河起鹭鸶。

语罢欲乘黄鹤去，兴来忽使白云驰。火龙□傲烹茶□，不析扶桑一气炊。
蔡奴
刘克庄（宋代）

帝令工写貌，相讽尹加笞。
且赏折枝杏，休嘲有靥枝。